钦定古今图书集成/明伦汇编/人事典/第040卷 > 《释名》 > 《八旬屏居辞贺》蒋颙
## 钦定古今图书集成/明伦汇编/人事典/第040卷 > 《释名》 > 《八旬屏居辞贺》蒋颙

早忤奄臣返故庐，春秋屈指八旬馀。百年苦节甘株
守，一片冰心任取携。过目几经寒暑变，留心长对圣
贤书。还思罔极恩难报，每遇生辰辄屏居。

《韩诗外传》：“文王举太公于舟人而用之，年七十二。”
然而“齿堕矣。”

《庄子知北游篇》：大马之捶钩者，年八十矣而不失豪
芒。大马曰：“子巧与？有道与？”曰：“臣有守也。臣之年二十
而好捶钩，于物无视也，非钩无察也。是用之者假不
用者也，以长得其用，而况乎无不用者乎？物孰不资
焉？”

《史记·申公传》：赵绾请天子欲立明堂以朝诸侯，不能
就其事，乃言师申公。于是天子使使束帛加璧，安车
驷马迎申公，弟子二人乘轺传从，见天子。天子问治
乱之事，申公时已八十馀，老。对曰：“为治者不在多言，
顾力行何如耳。”是时天子方好文词，见申公对，默默
然。已招致，则以为大中大夫。

《汉书。刘辟彊传》：“霍光择宗室可用者，辟彊子德待诏
丞相府，年三十馀，欲用之。或言父见在，亦先帝之所
宠也。遂拜辟彊为光禄大夫，守长乐卫尉，时年已八
十矣，徙为宗正《后汉书。胡广传》：“广代陈蕃为太傅，总录如故，时年已
八十，而心力克壮。继母在堂，朝夕瞻省，傍无几杖，言
不称老。及母卒，居丧尽哀，率礼无愆”，性温柔谨，素常
逊言恭色。达练事体，明解朝章。虽无謇直之风，屡有
补阙之益。

《吴志吕岱传》：“岱年已八十，然体素精勤，躬亲王事。奋
威将军张承与岱书曰：昔旦奭翼周，《二南》作歌。今则
足下与陆子也，忠勤相先，劳谦相让，功以权成，化与
道合，君子叹其德，小人悦其美，加以文书鞅掌，宾客
终日，罢不舍事，劳不言倦。又知上马辄自超乘，不由
跨蹑。如此足下过廉颇也，何其事事快也！《周易》有之，
‘礼言恭，德言盛，足下何有尽此美耶’？”及陆逊卒，诸葛
恪代逊，权乃分武昌为两部，岱督右部，自武昌上至
蒲圻，迁上大将军。

《晋书石鉴传》：“鉴，元康初为太尉，年八十馀，克壮，慷慨
自遇若少年，时人美之。”

《谯秀传》：范贲、萧敬相继作乱，秀避难岩渠，乡里宗族
依凭之者以百数。秀年出八十，众人欲代之负担，秀
曰：“各有老弱，当先营护，吾气力犹足自堪，岂以垂朽
之年累诸君也？”

《宋纤传》：纤隐居于酒泉南山，年八十，笃学不倦。张祚
遣使者张兴备礼征为太子友，兴逼喻甚切，纤喟然
叹曰：“德非庄生，才非干木，何敢稽停明命。”遂随兴至
姑臧，祚遣其太子太和以执友礼造之。

《姚氏残语》：“徐广年过八十，犹岁读五经一遍。”

《南齐书沈𬴊士传》：“𬴊士笃学不倦，遭火烧书数千卷。
𬴊士年过八十，耳目犹聪明，以火故抄写，灯下细书，
复成二三千卷，满数十箧。时人以为养身静嘿之所
致也。”

《魏书傅永传》：“永迁左将军、南兖州刺史，犹能驰射，盘
马奋槊。时年逾八十，常讳言老，每自称六十九。还京
拜平东将军光禄大夫。熙平元年卒，年八十三。”
《隋书公孙景茂传》：“景茂迁息州刺史，法令清静，德化
大行。时属平陈之役，征人在路，有疾病者，景茂撤减
俸禄，为𫗴粥汤药，分赈济之，赖全活者以千数。上闻
而嘉”之，诏宣告天下。十五年，上幸洛阳，景茂谒见，时
年七十七。上命升殿坐，问其年几，景茂以实对。上哀
其老，嗟叹久之。景茂再拜曰：“吕望八十遇文王，臣逾
七十逢陛下。”上甚悦，赐物三百段。诏曰：“景茂修身洁
己，耆宿不亏，作牧化人，声绩显著。年终考校，独为称
首。宜升戎秩，兼进藩条。可上仪同三司、伊”州刺史。
《唐书裴矩传》：“矩年八十，精明不忘，多识故事，见重于
时。”

《大唐新语》：张柬之，进士擢第，为清源丞，年且七十馀。
永昌初，勉复应制策，试毕，有传柬之考入下课者，柬
之叹曰：“余之命也。”乃委归襄阳。时则天问狄仁杰曰：
“朕要一好汉使有乎？”仁杰曰：“陛下思大才，用之以成
天下之务，则荆州长史张柬之，其人虽老，真宰相材
也。”则天召以为洛州司马，迁秋官侍郎。及姚崇将赴
灵武，则天令举外司堪为宰相者，姚崇曰：“张柬之沈
厚有谋，能断大事，且其人年老，陛下急用之。”登时召
见，以为同凤阁鸾台平章事，年已八十矣。与桓彦范、
敬晖、袁恕己、崔元辉等诛讨二张，兴复社稷，忠冠千
古，功格皇天云。

《唐书张万福传》：万福拜金吾将军，图形凌烟阁，数赐
与，并敕度支籍口畜给其费。阳城等诣延英门论裴
延龄事，伏阁不去，帝震怒，左右惧不测。万福大言曰：
“国有直臣，天下无虑矣。吾年八十，与见盛事。”遍揖城
等劳之，天下益重其名。

《李憕传》：“憕子源，以父死贼手，常悲愤，不仕不娶，自营
墓为终制。长庆初，年八十矣。李德裕表荐之，穆宗下
诏曰：‘源有曾参之行，巢父之操，泊然无营，迄此高年。
夫褒忠所以劝臣节也，旌孝所以激人伦也，镇浇浮
莫如尚义，厚风俗莫如尊老。举是四者，大儆于时。其
以源守谏议大夫，赐绯鱼袋，河南尹，遣官敦谕上道’。”
帝自遣使者持诏书袍笏即赐，又赐绢二百匹。源顿
首受诏，谓使者年耄，不堪趋拜，即附表谢，辞吐哀悫，
一无受。

《卢钧传》：令狐绹恶钧，罢仆射，以检校司空，守太子太
师。帝元日大飨含元殿，钧年八十，升降如仪，音吐鸿
畅，举朝咨叹。以钧耆硕长者，顾不任职，咎绹为媢贤。
绹闻，言于帝，即以钧同中书门下平章事，为山南西
道节度使。

《柳子华传》：子华子公度，善摄生。年八十馀，有彊力。常
云：“吾初无术，但未尝以气海煖冷物，熟生物，不以元
气佐喜怒耳。”

《唐国史补》：长庆初，赵相宗儒为太常卿，赞郊庙之礼。
时罢相二十馀年，年七十六，众论伏其精健。右常侍
李益笑曰：“是仆东府试官所送进士也。”

《云仙杂记》：苏尚书八十犹参禅，大沩访之，以手拍碎
金面棋盘，尚书寻有悟解《宋史宋琪传》：端拱初，琪以故相进吏部尚书。至道元
年春，大宴于含光殿。上问琪年，对曰：“七十有九。”上因
慰抚久之。

《许怀德传》：“怀德历殿前都指挥使，更保宁、进雄二节
度。年八十犹生子，筋力过人。”

《中山诗话》：陈文惠尧佐以使相致仕，年八十，有诗云：
“青云岐路游将遍，白发光阴得最多。”构亭号“佚老”，后
归政者往往多效之。公喜堆墨书，游长安佛寺题名，
从者误侧砚污鞋，公性急，遂窒笔于其鼻，客笑失声，
若皇甫湜怒其子，不暇取杖，遂龁臂血流。

《东轩笔录》：钱公辅与王荆公坐，忽语荆公曰：“周武王
真圣人也。”荆公曰：“何以言之？”公辅曰：“武王年八十犹
为太子，非圣人讵能如是？”荆公曰：“是时文王尚在，安
得不为太子也？”

《明道杂志》：贡父刘公作给事中时，郑穆学士表请致
仕状过门下省，刘公谓同舍曰：“宏中请致仕，为年若
干也？”答者曰：“郑年七十三矣。”刘公遽曰：“慎不可遂其
请。”问曰：“何故也？”对曰：“且留取伴八十四底。”时潞公年
八十四，再起平章事。或云潞公闻之甚不怿。宏中，穆
字也。

《彦周诗话》：王君玉内翰尝乞梦于后土祠，夜得报云：
“君年二十七，官至四品。”时年正二十七，大恶之。过岁
乃稍自安。后以礼部侍郎枢密直学士致仕，未改官
制时，正四品，年七十二云。

《东轩笔录》：苏舜元为京西转运使，廨宇在许州。舜元
好进，不喜为外官，常怏怏不自足，每语亲识，“人生稀
及七十，而吾乃于许州过了二年矣。”

《清波杂志》：朴樕翁《陶朱集》载：闽人韩南老就恩科，有
来议亲者，韩以一绝示之：“读尽文书一百担，老来方
得一青衫。媒人却问余年纪，四十年前三十三。”朴樕，
单父人，尝宦于政宣间。或云陈君向也。

《元史窦默传》：“至元十二年，默年八十，公卿皆往贺。帝
闻之，拱手曰：‘此辈贤者，安得请于上帝，减去数年，留
朕左右，共治天下，惜今老矣！怅然者久之。默既老，不
视事，帝数遣中使以珍玩及诸器物往存问焉’。”
《明外史刘三吾传》：“三吾，洪武十八年以茹常荐召，至
年七十三矣。奏对称旨，授左赞善，累迁翰林学士。时
天下”初平，仪制阙略，帝锐意制作，而宿儒凋谢。得三
吾晚悦之，一切礼制及三场取士法，多所刊定。
《范济传》：济，元进士，洪武中，以文学举为广信知府，坐
累谪戍兴州。宣宗即位，济年八十馀矣，诣阙上章言
八事。奏上，宣宗命廷臣议之，尚书吕震以为文辞冗
长，且事多已行，不足采。帝曰：“朕观其言，甚有学识，多
契朕心，当察其素履以闻。”震乃言：“济故进士，曾守郡，
坐事戍边。”帝曰：“惜哉斯人，而令久淹行伍，今犹足用。”
震曰：“年老矣，奈何？”帝曰：“国家用人，正须老成，但不宜
任以繁剧耳。”乃以济为儒学训导。

《避暑录话》：《续汉礼仪志》记岁八月，民年八十，赐玉杖，
端以鸠为饰。鸠者，不噎之鸟，欲老人不噎。

《芥隐笔记》：礼年八十曰有秩，故以八十为八秩。又道
家流用此语，白乐天屡用之。自注：“行开第八秩，可谓
尽天年。”〈时俗谓七十以上为开第八秩〉又云：“已开第七秩，屈指几多
人。”

《懒真子》：古今之事有可资一笑者，太公八十遇文王，
世所知也。然宋玉《楚词》云：“太公九十乃显荣兮”，诚未
遇其匡合。东方朔云：太公体行仁义，七十有二，乃设
用于文武。噫太公老矣，方得东方朔减了八岁，却被
宋玉展了十岁。此事真可绝倒。

《野客丛谈》以十年为一袠，其说见白乐天集中。诗云：
“年开第七袠，屈指几多人。”是时六十三元日时也。又
曰：“行开第八袠，可谓尽天年。”注曰：“时俗谓七十以上
为开第八袠，盖以十年为一袠尔。”近时寿圣皇太后
庆八十，而庙堂有辞免恩例，札子曰：“昌运协千龄之
会，东朝开八袠之期。”又曰：“庆闱登八袠之算，三世奉”
万年之觞。盖改“开”为“登”字

《礼记》：